Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 13.12.2024

**Αρ. Πρωτ.:** 1237

ΠΡΟΣ: κ. Εμμανουήλ Παπασάββα, Διοικητή Νοσοκομείου Παίδων «Η Αγία Σοφία»

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με τη νοσηλεία παιδιού με βαριά αναπηρία στην Παιδιατρική Κλινική ΚΠ2 του Νοσοκομείου Παίδων ‘Η Αγία Σοφία’**»**

***Αξιότιμε κύριε Διοικητή,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία **«Διεκδικούμε Μαζί»** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Χθες, γίναμε αποδέκτες της διαμαρτυρίας της κας Γ.Μ. μητέρας του 7χρόνου Σ.Π. ο οποίος νοσηλεύεται εδώ και 3 εβδομάδες στην Παιδιατρική Κλινική ΚΠ2 του Νοσοκομείου Παίδων «Η Αγία Σοφία». Το παιδί έχει βαριά αναπηρία και συγκεκριμένα εγκεφαλική παράλυση με συνοδό σπαστική τετραπληγία, βαριά νοητική υστέρηση και επιληψία με συνολικό ποσοστό αναπηρίας 99% (επισυνάπτεται η πιστοποίηση της αναπηρίας). Το παιδί έχει μεταφερθεί από την Κέρκυρα όπου και διαμένει με την οικογένειά του στο Νοσοκομείο για την διενέργεια εξειδικευμένων απεικονιστικών εξετάσεων και θεραπεία στον οισοφάγο, η παραμονή του οποίου αναμένεται για ακόμα δύο εβδομάδες. Λόγω της εφημερίας του Νοσοκομείου στις 11.12.2024, το παιδί μεταφέρθηκε εκτός του δωματίου που νοσηλευόταν και σε χώρο -που όπως φαίνεται και στις φωτογραφίες που δημοσιεύθηκαν στο διαδίκτυο- είναι αρκετός για να φιλοξενήσει βρέφος (!). Πιο συγκεκριμένα, δεν πρόκειται για δωμάτιο αλλά για τροποποιημένο χώρο τρομερά περιορισμένο. Ως εκ τούτου, δεν υπάρχει χώρος ούτε για το αμαξίδιο που χρησιμοποιεί η μητέρα για το παιδί ενώ ταυτόχρονα δεν προβλέπεται χώρος υγιεινής. Η κα Γ.Μ. απευθύνθηκε στην εφημερεύουσα γιατρό ρωτώντας αν στο χώρο θα μπορούσε να νοσηλευθεί παιδί χωρίς αναπηρία με την γιατρό να απαντά ότι δεν θα γινόταν εάν ήταν παιδί χωρίς αναπηρία…

**Κύριε Διοικητή,**

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες και συγκεκριμένα:

* Σύμφωνα με τις παραγράφους 1, 2 και 3 του άρθρου 21 του Συντάγματος, η οικογένεια και η υγεία των ατόμων ευπαθών κοινωνικών ομάδων τίθεται υπό την προστασία του Κράτους.
* Σύμφωνα με **το άρθρο 24** της *Διεθνούς Σύμβασης του Οργανισμού των Ηνωμένων Εθνών για τα Δικαιώματα του Παιδιού* που η χώρα μας επικύρωσε με τον **Ν.2101/1992,** αναφέρεται ότι: *«****Τα Συμβαλλόμενα Κράτη αναγνωρίζουν το δικαίωμα του παιδιού να απολαμβάνει το καλύτερο δυνατόν επίπεδο υγείας και να επωφελείται από τις υπηρεσίες ιατρικής θεραπείας και αποκατάστασης αναπήρων. Τα Συμβαλλόμενα Κράτη επιδιώκουν να διασφαλίσουν το ότι κανένα παιδί δεν θα στερείται το δικαίωμα πρόσβασης στις υπηρεσίες αυτές.».***
* Σύμφωνα με **το άρθρο 7** της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες* που η χώρα μας μαζί με το Προαιρετικό της Πρωτόκολλο επικύρωσε με τον **Ν. 4074/2012,** το οποίο αφορά στα «Παιδιά με αναπηρίες»: *«Τα Συμβαλλόμενα Κράτη λαμβάνουν όλα τα απαιτούμενα μέτρα, προκειμένου να διασφαλίζουν την πλήρη απόλαυση, από τα παιδιά με αναπηρίες, όλων των ανθρωπίνων δικαιωμάτων και των θεμελιωδών ελευθεριών, σε ίση βάση με τα υπόλοιπα παιδιά.».*
* Σύμφωνα με **το άρθρο 25** της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες*, το οποίο αφορά στην «**Υγεία»**, *«τα Συμβαλλόμενα Κράτη αναγνωρίζουν το δικαίωμα απόλαυσης του υψηλότερου δυνατού επιπέδου υγείας των ατόμων με αναπηρίες (…) και παρέχουν εκείνες τις υπηρεσίες υγείας που είναι αναγκαίες για τα άτομα με αναπηρίες, συγκεκριμένα λόγω των αναπηριών τους (…) και όσο το δυνατόν πιο κοντά στις κοινότητες (…)».*

Επιπλέον,

* Σύμφωνα με **το ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 (Γενικές Υποχρεώσεις)** ορίζεται ότι: «*Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται:* ***α) να αφαιρεί υφιστάμενα εμπόδια κάθε είδους****, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ)* ***να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων,*** *χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του*».
* Σύμφωνα με την παρ. 2 του άρθρου 63 του Ν. **4488/2017, «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές»,** αναφέρεται ότι:*«Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα προσαρμοσμένα στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται υπό την προϋπόθεση της μη επιβολής δυσανάλογου ή αδικαιολόγητου βάρους, περιλαμβάνονται (…) εξατομικευμένη προσαρμογή διαδικασιών ή πρακτικών, (…)».*

Αναγνωρίζοντας το σπουδαίο έργο καθώς και τις αντικειμενικές δυσκολίες που αντιμετωπίζουν η Διοίκηση και το προσωπικό στα Νοσοκομεία όλης της χώρας από τη μία μεριά καθώς και τα δικαιώματα των παιδιών με αναπηρία από την άλλη, η παρούσα επιστολή τίθεται υπόψη σας για την διερεύνηση και την επίλυση του εν λόγω ζητήματος.

Πιστεύουμε πως θα κατανοήσετε τη σοβαρότητα του εν λόγω θέματος, κι ευελπιστούμε στην άμεση και θετική ανταπόκρισή σας στο ως άνω αίτημά μας και στην ενημέρωση της Συνομοσπονδίας για την εξέλιξη αυτού.

Εν αναμονή της άμεσης ανταπόκρισής σας, σάς ευχαριστούμε θερμά.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Επισυναπτόμενα: 2 Φ**

**Πίνακας Αποδεκτών:**

* κ. Άδωνη Γεωργιάδη, Υπουργό Υγείας
* κ. Χρήστο - Γεώργιο Σκέρτσο, Υπουργό Επικρατείας
* κ. Μάριο Θεμιστοκλέους, Υφυπουργό Υγείας
* κα Λίλιαν- Βενετία Βιλδιρίδη, Γενική Γραμματέα Υπηρεσιών Υγείας
* κα Φωφώ Καλύβα, Γενική Γραμματέα Δημόσιας Υγείας
* κα Όλγα Μπαλαούρα, Διοικήτρια 1ης Υ.ΠΕ. Αττικής
* Μέλη Δ.Σ. Νοσοκομείου Παίδων «Η Αγία Σοφία»
* Α’ Παιδιατρική Κλινική ΚΠ2 Νοσοκομείου Παίδων «Η Αγία Σοφία»
* κ. Ιωάννη Μοσχολιό, Πρόεδρο Π.Ο.Σ.Γ.Κ.Α.μεΑ.
* Άμεσα ενδιαφερόμενη, κα Γ.Μ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |